Skjáskot af fundi bæjarstjórnar Akranes í liðinni viku þar sem Gerður sést í pontu . Gerður Jóhanna Jóhannsdóttir , bæjarfulltrúi Samfylkingarinnar á Akranesi , hefur óskað eftir ótímabundnu leyfi frá starfi sínu sem bæjarfulltrúi . Í tilkynningu á vef bæjarins frá því fyrir helgi segir að beiðni Gerðar verði formlega afgreidd á bæjarstjórnarfundi þann 10. september næstkomandi . Samfylkingin og Framsókn og frjálsir eru í meirihluta en Sjálfstæðisflokkurinn í minnihluta . Beiðni Gerðar um að fara í leyfi kom í kjölfar fyrsta fundar bæjarstjórnar Akraness eftir sumarleyfi sem fram fór síðastliðinn þriðjudag . Á fundinum þurfti Gerður að biðjast afsökunar á orðum sínum í garð Rakelar Óskarsdóttur , oddvita Sjálfstæðismanna , í bæjarstjórn . Gerður tók til máls undir dagskrárlið tvö þar sem verið var að ræða um skýrslu Sævars Freys Þráinssonar , bæjarstjóra , um störf hans síðustu mánuði . Undir þeim lið kom fram gagnrýni af hálfu minnihlutans á meirihlutann fyrir að láta minnihlutann hvorki vita né boða hann til óformlegs fundar með Ásmundi Einar Daðasyni , félags - og barnamálaráðherra , í júlí síðastliðnum . Elsa Lára Arnardóttir , oddviti Framsóknar og frjálsra og formaður bæjarráðs , baðst afsökunar á því að minnihlutinn hefði ekki verið látinn vita af fundinum og sagði það klaufaleg yfirsjón . Fundurinn hafi vissulega komið öllum bæjarfulltrúum við . Tveir fulltrúar minnihlutans tóku til máls á eftir Elsu Láru , þar á meðal Rakel , sem tók afsökunarbeiðni Elsu Láru . Síðan tóku tveir aðrir bæjarfulltrúar til máls áður en Gerður kom upp í pontu og beindi orðum sínum að Rakel . Fundurinn var í beinni útsendingu á vefnum og má sjá ræðu Gerðar í spilaranum hér fyrir neðan . „ Samstarfið gengur alls ekki vel við bæjarfulltrúa Rakel Óskarsdóttur “ Sagði Gerður að samstarfið við minnihlutann hefði gengið vel , sérstaklega í þeim ráðum bæjarins þar sem hún starfar . Það var hins vegar „ stórt en “ sem fylgdi : „ En samstarfið gengur alls ekki vel við bæjarfulltrúa Rakel Óskarsdóttur , oddvita Sjálfstæðismanna . Af hverju skyldi það vera ? Samstarf og samvinna byggir á trausti . Ég treysti ekki bæjarfulltrúa Rakel Óskarsdóttur . Af hverju ekki ? Með framkomu sinni frá því ég byrjaði hér í pólitík hefur hún valdið , ekki bara mér , heldur fleirum öðrum hér inni ýmsum áhyggjum verð ég að segja og kvíða og valdið því hreinlega að starfsumhverfið hér inni hefur verið oft á tíðum ansi spennuþrungið , “ sagði Gerður . Hún kvaðst alin upp í pólitík og vissi alveg hvað það væri að vera í pólitík og pólitísku umhverfi . „ Og það tekur á ýmsu og að vera vænd um það að ég sé bara hörundsár og eitthvað annað hér inni er afskaplega sérkennilegt . En ég ætla að vona að núna þegar við ætlum að ræða þessi mál um samstarf og samstarfsvilja að bæjarfulltrúi Rakel Óskarsdóttir velji það að vera í samstarfi við okkur hin . Því það er val . Hingað til hefur mér þótt þetta bara vera á hennar forsendum en ég held við séum komin hingað í dag á þennan punkt einungis vegna þess , eða allavega ég fyrir mitt leyti , á bara mjög erfitt að mæta á bæjarráðsfund með bæjarfulltrúa Rakel Óskarsdóttur . Af hverju ? Af því að ég er svo smeyk um að hún ætli að bregða fyrir mig fæti í pólitískum tilgangi einum saman , “ sagði Gerður . Þá sagðist hún vona að Rakel sæi sér fært að hefja uppbyggingu á trausti . Traust á milli allra væri nauðsynlegt fyrir samvinnu og þar yrðu allir að líta í eigin barm og sjá hvar þeir gætu gert betur . „ Mér hefur fundist afskaplega gott að vinna með fulltrúum Sjálfstæðisflokksins í þeim ráðum sem ég sit í venjulega en ég mun koma aftur upp síðar og ræða ákveðin atriði sem gerðust hér í sumar . Ég er að læra , ég geri mistök , ég er mannleg og ég ætla að vona að við getum haft mennskuna hérna inni að leiðarljósi og fyrirgefið fólki og sýnt smá umburðarlyndi . En þannig byggjum við upp gott samstarf , með umburðarlyndi fyrir öðru fólki og því að geta talað saman og það byggist á trausti , “ sagði Gerður í lok ræðu sinnar . Samfylkingin og Framsókn og frjálsir eru í meirihluta í bæjarstjórn á Akranesi . Sjálfstæðisflokkurinn er í minnihluta . vísir „ Þetta var persónuleg árás í ræðustól “ Ólafur Adolfsson , bæjarfulltrúi Sjálfstæðisflokkurinn , kom upp í kjölfarið og bað um fundarhlé . Valgarður Lyngdal Jónsson , forseti bæjarstjórnar Akraness og oddviti Samfylkingarinnar , varð við þeirri beiðni . Að fundarhléi loknu kom Gerður í pontu og baðst afsökunar : „ Ég vil byrja á því að biðja ykkur öll innilegrar afsökunar á framúrhlaupi mínu hérna áðan . En átti að vita betur og ætla að biðja sérstaklega bæjarfulltrúa Rakel Óskarsdóttur afsökunar á því hvernig ég hagaði máli mínu gagnvart henni . “ Rakel tók svo til máls . Sagði hún stór orð hafa fallið í sinn garð og ætlaði hún ekki að endurtaka þau . Þau væru öll til á upptöku . „ Þetta var persónuleg árás í ræðustól . Ég tel mig hafa unnið að málefnum , ég hef farið í boltann , ég hef aldrei farið í manninn hér í ræðustól og gert slíkt eins og gert var hér áðan . Ég tek við afsökunarbeiðninni og mun svara fyrir mig á öðrum vettvangi , “ sagði Rakel . Bæjarfulltrúar á Akranesi . Gerður hefur nú óskað eftir leyfi . vísir / gvendur Valgarður og Elsa Lára segja í samtali við Vísi það alfarið ákvörðun Gerðar að óska eftir leyfi frá starfi sínu sem bæjarfulltrúi . Þau geta ekki sagt til um ástæður þess að Gerður óskar eftir leyfinu . Þau harma uppákomuna sem varð á bæjarstjórnarfundinum og að þessi orð skyldu hafa fallið . Þá hafi það hafi komið á óvart að umræðurnar á fundinum hafi þróast í þá átt sem þær gerðu . „ Já , það kom á óvart , einfaldlega vegna þess að við erum vön því í bæjarstjórn á Akranesi að vinna vel saman og vera málefnaleg í öllum okkar umræðum . Við erum óvön því að fólk sé nafngreint svona í ræðustól þannig að þetta kom á óvart . Við gerðum þarna fundarhlé til þess að ná að tala saman og ljúka málinu . Því var síðan lokið með þessum hætti , að Gerður ákvað að fara upp og biðjast afsökunar og Rakel tók afsökunarbeiðninni , “ segir Valgarður . Elsa Lára segir þau ekki taka undir þau orð sem féllu í garð Rakelar . „ Og við sem oddvitar treystum Rakel og við treystum henni áfram í okkar samstarfi í bæjarstjórn . “ Í samtali við Vísi segir Rakel , með vísan í orð Elsu Láru og Valgarðs hér fyrir ofan , að hún líti á þetta mál sem upphlaup eins bæjarfulltrúa . Málinu sé því lokið af hennar hálfu og beri ekki neinn skugga á annars ágætt samstarf í bæjarstjórn . „ Hún hefur líka valið að taka ábyrgð á sínum orðum og að stíga til hliðar og ég virði það mikils , “ segir Rakel . Gerður vildi ekki tjá sig um málið og ástæður þess að hún fór í leyfi en vísaði á ræðu sína undir dagskrárlið fimm á fundi bæjarstjórnar þar sem fundargerðir bæjarráðs voru til umfjöllunar . Þá ræðu má sjá í spilaranum hér fyrir neðan . Las upp það sem hún hafði hugsað sér að bóka „ Ég margspurði á fundinum hvort ég væri að gera þetta rétt við afgreiðslu málsins . En það fór sem fór og afgreiðslan var ófullnægjandi . Ég hefði átt að vita betur . Ég hef haft góðan tíma til þess að hugsa frá liðnum fundi og það er eitt atriði sem ég vil koma inn á . Ég hafði hugsað mér að bóka en ég ætla að sleppa því . Ég ætla hins vegar að lesa upp það sem ég hafði fyrir þennan fund hugsað mér að bóka , “ sagði Gerður og hélt áfram : „ Við afgreiðslu málsins , þjónustuþörf grunnskóla 2019 til 2020 , dagskrárliður fjögur á bæjarráðsfundi númer 3379 , margspurði undirrituð , bæjarfulltrúi Samfylkingarinnar , Gerður Jóhanna Jóhannsdóttir , hvort afgreiðsla málsins væri með réttum hætti . Undirrituð var að sitja sína fyrstu bæjarráðsfundi og ekki öllum hnútum kunnug . Ljóst er að svo er ekki og afgreiðsla málsins ófullnægjandi . Bæjarfulltrúi Sjálfstæðisflokksins sat hjá við afgreiðslu málsins en þegar það var tekið upp að nýju á næsta fundi ráðsins gerir hann alvarlegar athugasemdir við fyrri afgreiðslu í formlegri bókun . Ef bæjarfulltrúi Sjálfstæðisflokksins hefði verið með hagsmuni bæjarbúa að leiðarljósi hefði hann séð til þess að málið hefði verið farsællega afgreitt strax í upphafi því það kemur ljóst fram í bókun sem ég las upp úr áðan hvernig málið átti að afgreiðast . Hver er þá tilgangur bæjarfulltrúa Sjálfstæðisflokksins með bókuninni þar sem augljóst er að afgreiðslan var ófullnægjandi ? “ spurði Rakel .